**Blakus sūdzības iesniegšanas termiņš, ja persona, kuras dzīvesvieta nav Latvijā, pilnvarojusi pārstāvi lietas vešanai Latvijā.**

**Latvijas Republikas Senāta**

**Civillietu departamenta**

**2020.gada 20.janvāra**

**RĪCĪBAS SĒDES LĒMUMS**

**Lieta Nr. C30803018, SKC-403/2020**

[ECLI:LV:AT:2020:0120.C30803018.13**.L**](https://tis.ta.gov.lv/tisreal?Form=STAT_PROC_ENTER&task=edit&procid=75348459&topmenuid=212&stack=https%3A//tis.ta.gov.lv/tisreal%3F%26AjaxB%3D1%26Form%3DregProcListNew%26topmenuid%3D212%26liststart%3D1%26jformat%3D1%26jtype%3D2%26extseek%3D0%26DocType%3D0%26stack%3Dhttps%25253A//tis.ta.gov.lv/tisreal%25253FForm%25253DTISBLANK%26objsubtype%3D-1%26%3D%25C5%25A0odien%26%3D%25C5%25A0oned%25C4%2593%25C4%25BC%26%3D%25C5%25A0om%25C4%2593nes%26activeyear%3D2020%26procnum%3D0403%26sort%3D1%26liststep%3D10%26%3DPar%25C4%2581d%25C4%25ABt%26plparam1%3Dlist%26pljmimetype%3D1%26%3DIzdruk%25C4%2581t)

Senatoru kolēģija šādā sastāvā:

senators Intars Bisters,

senators Aivars Keišs,

senators Normunds Salenieks

rīcības sēdē izskatīja [pers. A] ([*pers. A*]) blakus sūdzību par Rīgas apgabaltiesas Civillietu tiesas kolēģijas 2019.gada 21.jūnija lēmumu.

Senatoru kolēģija

**konstatēja**

[1] Ar Rīgas pilsētas Vidzemes priekšpilsētas tiesas 2018.gada 19.novembra lēmumu apmierināts [pers. A] pieteikums par ārvalsts tiesas nolēmuma atzīšanu un izpildi Latvijas Republikā. Par izpildāmu atzīts Telavivas – Jaffas Miertiesas (Izraēlā) 2014.gada 5.novembra spriedums, saskaņā ar kuru [pers. A] labā no SIA „TITUM” un [pers. B] solidāri piedzīti 414 508,88 EUR.

[2] Izskatot SIA „TITUM” un [pers. B] blakus sūdzības par iepriekš norādīto lēmumu, Rīgas apgabaltiesas Civillietu tiesas kolēģija 2019.gada 21.jūnijā pieteikumu par sprieduma atzīšanu un izpildi noraidīja.

[3] Piedzinēja pilnvarotais pārstāvis zvērināts advokāts Valts Nerets 2019.gada 20.augustā iesniedzis blakus sūdzību par minēto apgabaltiesas lēmumu, lūdzot to atcelt un atzīt par izpildāmu Latvijas Republikā Telavivas – Jaffas Miertiesas spriedumu.

Ar Rīgas apgabaltiesas Civillietu tiesas kolēģijas tiesneša 2019.gada 28.augusta rezolūciju lieta nosūtīta izskatīšanai Senāta Civillietu departamentam.

[4] Pārbaudījusi lietas materiālus, senatoru kolēģija atzīst, ka ir pamats atteikt pieņemt blakus sūdzību sakarā ar procesuālā termiņa nokavējumu.

[4.1] Civilprocesa likuma 641.panta otrā daļa noteic, ka lietas dalībnieks, kura deklarētā dzīvesvieta, bet, ja tādas nav, — dzīvesvieta vai juridiskā adrese ir Latvijā, šā panta pirmajā daļā minēto blakus sūdzību var iesniegt 30 dienu laikā no lēmuma noraksta izsniegšanas dienas, bet lietas dalībnieks, kura deklarētā dzīvesvieta, bet, ja tādas nav, — dzīvesvieta vai juridiskā adrese nav Latvijā, — 60 dienu laikā no lēmuma noraksta izsniegšanas dienas.

Piedzinējs ar pilnvarotā pārstāvja starpniecību apgabaltiesas lēmumu pārsūdzējis šā panta otrās daļas noteiktajā 60 dienu termiņā no lēmuma noraksta izsniegšanas dienas, taču, kā atzīst senatoru kolēģija, pagarinātais procesuālās termiņš uz blakus sūdzības iesniedzēju nav attiecināms.

[4.2] Ar 2009.gada 5.februāra likumu „Grozījumi Civilprocesa likumā” Civilprocesa likums papildināts ar 56.2 pantu par tiesas dokumentu piegādāšanu un izsniegšanu personai, kuras dzīvesvieta vai atrašanās vieta nav Latvijā, savukārt 641.panta otrajā daļā vārds „saņemšanas” aizstāts ar vārdu „izsniegšanas”.

Kā izriet no likumprojekta anotācijas, minētie grozījumi saistīti ar Eiropas Parlamenta un Padomes 2007. gada 13. novembra Regulas (EK) Nr. 1393/2007 par tiesas un ārpustiesas civillietu vai komerclietu dokumentu izsniegšanu dalībvalstīs, ar ko atceļ Padomes Regulu (EK) Nr. 1348/2000, un Hāgas 1965. gada 15. novembra konvencijas par tiesas un ārpustiesas dokumentu izsniegšanu civillietās un komerclietās ieviešanu. To mērķis ir nodrošināt, lai personām, kuru dzīvesvieta nav Latvijā un kuras nav pilnvarojušas pārstāvi lietas vešanai Latvijā, būtu līdzvērtīga (ar pārējiem lietas dalībniekiem, kuru dzīvesvieta ir Latvijā) iespēja ievērot procesuālajām darbībām noteiktos termiņus.

Minētais kopsakarā ar Civilprocesa likuma 56.2 panta trešās daļas normu, ka „šo pantu par dokumentu piegādāšanu un izsniegšanu nepiemēro, ja persona, kuras dzīvesvieta, atrāšanās vieta vai juridiskā adrese nav Latvijā, lietu ved ar Latvijas pārstāvja starpniecību” dod pamatu uzskatīt, ka Civilprocesa likuma 641.panta otrajā daļā paredzētais procesuālais 30 dienu termiņš blakus sūdzības iesniegšanai vienādi attiecināms kā uz lietas dalībnieku, kura domicils ir Latvijā, tā uz lietas dalībnieku, kuram Latvijā nav deklarēta dzīvesvieta, bet kurš lietu šeit ved ar pilnvarotā pārstāvja starpniecību. Atšķirīga pieeja būtu pretrunā ar pušu vienlīdzības principu.

[4.3] [Pers. A] savas procesuālās tiesības, iesniedzot Latvijas tiesā pieteikumu, gan vairākkārt saņemot tiesas lēmumus, realizējis ar pilnvarotā pārstāvja [pers. C], starpniecību. Lietā nav ziņu par pilnvaras atsaukšanu minētajam pārstāvim, kuram pārsūdzētais lēmums izsniegts tā pieņemšanas dienā.

[Pers. A] neatrodas salīdzināmā situācijā ar personu, kuras dzīvesvieta nav Latvijā un kura nav pilnvarojusi pārstāvi lietas vešanai Latvijā, un kurai objektīvi ir daudz grūtāk un laikietilpīgāk izpildīt attiecīgo procesuālo darbību. Tāpēc uz [pers. A] nevar attiekties Civilprocesa likuma 641.panta otrajā daļā paredzētais pārsūdzības 60 dienu termiņš.

To negroza apstāklis, ka pieteicējs savu tiesību nodrošināšanai pilnvarojis vēl kādu citu pārstāvi.

Ņemot vērā minēto, Senāts secina, ka [pers. A] pilnvarotais pārstāvis zvērināts advokāts Valts Nerets ir nokavējis procesuālo 30 dienu termiņu blakus sūdzības iesniegšanai par Rīgas apgabaltiesas Civillietu tiesas kolēģijas 2019.gada 21.jūnija lēmumu, līdz ar to blakus sūdzība nosūtāma Rīgas apgabaltiesai sūdzības atdošanai tās iesniedzējam.

**Rezolutīvā daļa**

Pamatojoties uz Civilprocesa likuma 464.panta sesto daļu, senatoru kolēģija

**nolēma:**

 atteikt pieņemt [pers. A] pilnvarotā pārstāvja zvērināta advokāta Valta Nereta iesniegto blakus sūdzību par Rīgas apgabaltiesas Civillietu tiesas kolēģijas 2019.gada 21.jūnija lēmumu.

 Blakus sūdzību kopā ar lietu nosūtīt Rīgas apgabaltiesai sūdzības atdošanai tās iesniedzējam.

Lēmums nav pārsūdzams.